यूपी: एंटी रोमियो स्क्वायड हुई एक्टिव, डीआईजी रेंज ने खुद फील्ड में उतरकर लिया जायजा, कही ये बात
अभियान के दौरान डीआईजी रेंज दीपक कुमार ने एएमयू के वूमेंस कॉलेज के गेट पर चौकीदार से बात की और उससे पूछा कि कॉलेज टाइम में छात्राओं को किसी तरह की कोई समस्या का सामना तो नहीं करना पड़ता या कोई मनचला छेड़छाड़ तो नहीं करता।
लखनऊ: यूपी में योगी सरकार महिलाओं की सुरक्षा को लेकर काफी गंभीर नजर आ रही है। यही वजह है कि सीएम योगी ने प्रदेश में एंटी रोमियो स्क्वायड को सक्रिय करने का निर्देश दिया है। आज से ये अभियान पूरे प्रदेश में शुरू हो गया है। इसका असर यूपी के अलीगढ़ में दिखाई दिया है। यहां डीआईजी रेंज दीपक कुमार इस अभियान के तहत खुद फील्ड में उतर पड़े। इस दौरान उनके साथ पूरी पुलिस फोर्स भी मौजूद थी। अभियान के दौरान डीआईजी रेंज दीपक कुमार ने एएमयू के वूमेंस कॉलेज के गेट पर चौकीदार से बात की और उससे पूछा कि कॉलेज टाइम में छात्राओं को किसी तरह की कोई समस्या का सामना तो नहीं करना पड़ता या कोई मनचला छेड़छाड़ तो नहीं करता। इसके बाद डीआईजी अमीन निशा मार्केट की तरफ रवाना हो गए और वहां उन्होंने लोगों से और महिलाओं से उनका हालचाल जाना। लड़कियों को समझाते हुए उन्होंने कहा कि किसी भी तरह की चिंता ना करें। उन्होंने लड़कियों से ये भी पूछा कि उन्हें स्कूल जाते समय कोई परेशान तो नहीं करता है। पुलिस अधिकारी ने लड़कियों को ये भी समझाया कि अगर उन्हें किसी तरह की दिक्कत आए तो 112 नंबर पर कॉल करें। पुलिस हमेशा आपके साथ है। इस दौरान डीआईजी ने मीडिया से भी बातचीत की और कहा कि आज विक्रम संवत के पहले दिन नवरात्र का पहला दिन है। महिलाओं की सुरक्षा के लिए जो अभियान पहले से चला आ रहा था, उसी अभियान को हम फिर से नए सिरे से चला रहे हैं। इस अभियान का उद्देश्य है कि हमारी जो आधी आबादी है वह अपने को सुरक्षित महसूस करें।उन्होंने कहा कि हमारा लक्ष्य है कि जो स्कूल, कॉलेज और कोचिंग संस्थान हैं और महिलाओं से संबंधित बाजार हैं, वहां कोई छेड़खानी की घटना ना हो। कोई उनका पीछा नहीं करे या कोई आदमी उनके साथ किसी तरह का अपशब्द नहीं करें।  उन्होंने बताया कि इस कैंपेन को चलाने का उद्देश्य महिलाओं को उनके अधिकार के प्रति जागरूक करना है। हर जिले में थाना स्तर पर यह कैंपेन चलाया जा रहा है। महिलाओं के खिलाफ चैन स्नेचिंग की घटनाएं कम करना हमारा उद्देश्य है। हमारा संकल्प है कि हमारी आधी आबादी रात में भी निर्भीक होकर किसी भी बाजार में जा सके।